KIRJALLINEN KYSYMYS P-3773/02 esittäjä(t): Maurizio Turco (NI) komissiolle. Espanjan kuningaskunta on rikkonut direktiiviä 91/680/ETY yhteisen arvonlisäverojärjestelmän täydentämisestä.



Virallinen lehti nro 161 E , 10/07/2003 s. 0142 - 0142



KIRJALLINEN KYSYMYS P-3773/02 esittäjä(t): Maurizio Turco (NI) komissiolle (16. joulukuuta 2002) Aihe: Espanjan kuningaskunta on rikkonut direktiiviä 91/680/ETY yhteisen arvonlisäverojärjestelmän täydentämisestä Otettakoon tässä yhteydessä huomioon Euroopan unionista tehdyn sopimuksen 6 ja 7 artikla, Euroopan yhteisöjen perustamissopimuksen 13 artikla sekä yhteisen arvonlisäverojärjestelmän täydentämisestä annettu neuvoston direktiivi (91/680/ETY)(1). Espanjan kuningaskunnan liittymisestä Euroopan unioniin on kulunut yli kymmenen vuotta, joten kyseisen direktiivin pitäisi jo olla saatettu osaksi maan kansallista lainsäädäntöä. Euroopan komissio lähetti 23. marraskuuta 1989 kirjeen Espanjan pysyvälle edustustolle EU:ssa ja huomautti, että mainitussa direktiivissä ei säädetä veroetuuksista, joita koituu arvonlisäverosta vapauttamisesta, josta ainoana kirkkokuntana Espanjassa hyötyy katolinen kirkko Espanjan kuningaskunnan ja Pyhän istuimen vuonna 1979 taloudellisista asioista tekemän sopimuksen perusteella. Espanjan hallitus vastasi vain, että sopimus on tehty ennen Espanjan liittymistä ETYyn vuonna 1986. Espanjan kuningaskunnan ETYyn liittymistä koskevan asiakirjan 5 artiklassa vahvistetaan, että EY-sopimuksen 307 artiklaa sovelletaan Espanjaan. Saman artiklan toisessa kohdassa velvoitetaan jäsenvaltiot käyttämään kaikkia keinoja sellaisten epäjohdonmukaisuuksien eliminoimiseksi, joita on todettu yhteisön oikeuden ja ennen liittymistä allekirjoitetuista sopimuksista aiheutuvien velvoitteiden välillä, kuten edellä mainitussa tapauksessa. Espanjan kuningaskunnan ja Pyhän istuimen taloudellisista asioista tekemän sopimuksen nojalla katolinen kirkko on ainoa kirkkokunta, jota Espanjan kuningaskunta rahoittaa. Espanjan valtion vuoden 2001 budjetissa katoliselle kirkolle vahvistettiin kuukausittainen vähimmäismääräraha, joka oli 11 109 169,68 euroa, eli vuodessa 133 310 036,16 euroa. Tämä on syrjintää muita kirkkokuntia kohtaan. - Mitä komissio aikoo tehdä, jotta Espanjan kuningaskunta korjaa tämän tilanteen? - Vallitseeko jossakin toisessa jäsenvaltiossa sama tilanne? - Eikö komissio pidä tätä syrjintänä muita uskontokuntia kohtaan? (1) EYVL L 376, 31.12.1991, s. 1. Frits Bolkestein komission puolesta antama vastaus (24. tammikuuta 2003) Komissio on tarkastellut toimenpidettä EY:n perustamissopimuksen 226 artiklan mukaisesti aloitetussa, Espanjaa ja Portugalia koskevassa menettelyssä. Portugalin suhteen menettely päätettiin, koska kyse ei ollut verovapautuksesta, vaan alv:n palauttamisesta jälkikäteen. Komissio on päättänyt päättää menettelyn myös Espanjan suhteen, jotta kyseisten kahden jäsenvaltion kohtelu olisi yhtäläistä, koska niiden tilanne on samankaltainen ja koska Espanja on maksanut tähän vapautukseen liittyvät omat varat. Väitetystä muiden uskontokuntien kuin katolisen kirkon syrjinnästä komissio muistuttaa, että uskontokuntien rahoittaminen kuuluu yhteisön säännöstön mukaan tällä hetkellä jäsenvaltioiden yksinomaiseen toimivaltaan.